Komisjoni direktiiv,

28. märts 1989,

millega kohandatakse tehnika arenguga nõukogu direktiivi 76/756/EMÜ mootorsõidukitele ja nende haagistele valgustus- ja valgussignaalseadmete paigaldamist käsitlevate liikmesriikide õigusaktide ühtlustamise kohta

(89/278/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 6. veebruari 1970. aasta direktiivi 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta, [1] viimati muudetud direktiiviga 87/403/EMÜ, [2] eriti selle artiklit 11,

võttes arvesse nõukogu 27. juuli 1976. aasta direktiivi 76/756/EMÜ mootorsõidukitele ja nende haagistele valgustus- ja valgussignaalseadmete paigaldamist käsitlevate liikmesriikide õigusaktide ühtlustamise kohta, [3] viimati muudetud direktiiviga 84/8/EMÜ, [4] eriti selle artiklit 4,

ning arvestades, et:

kogemuste põhjal ja tehnika praeguse taseme juures on nüüd võimalik teatavaid nõudeid laiendada ja neid tegelike liiklustingimustega kooskõlastada, suurendades seega sõidukikasutajate ja teiste liiklejate ohutust;

käesolevas direktiivis ettenähtud meetmed on kooskõlas mootorsõidukisektoris tehniliste tõkete kõrvaldamist käsitlevate direktiivide tehnika arenguga kohandamise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Käesolevaga muudetakse direktiivi 76/756/EMÜ I lisa vastavalt käesoleva direktiivi lisale.

Artikkel 2

1. Alates 1. oktoobrist 1989 ei tohi liikmesriigid:

- keelduda sõidukitüübile EMÜ tüübikinnituse andmisest, direktiivi 70/156/EMÜ artikli 10 lõike 1 viimases taandes nimetatud dokumendi väljastamisest ega siseriikliku tüübikinnituse andmisest ega

- keelata sõidukite kasutuselevõtmist

direktiivi 76/756/EMÜ I lisa punktides 1.5.9–1.5.22 loetletud kohustuslike või mittekohustuslike valgustus- ja valgussignaalseadmete paigaldamisega seotud põhjustel, kui kõnealust tüüpi sõiduki või nende sõidukite mainitud valgustus- ja valgussignaalseadmete paigaldus vastab käesoleva direktiivi sätetele.

2. Alates 1. oktoobrist 1989 liikmesriigid:

- ei anna enam välja direktiivi 70/156/EMÜ artikli 10 lõike 1 viimases taandes nimetatud dokumenti sõidukitüübile, kui mainitud valgustus- ja valgussignaalseadmete paigaldus ei vasta käesoleva direktiivi sätetele, välja arvatud direktiivi 76/756/EMÜ I lisa punktis 4.5.3 kirjeldatud kategooriate 1a ja 1b eesmiste suunatulelaternate puhul,

- võivad keelduda siseriikliku tüübikinnituse andmisest sõidukitüübile, kui mainitud valgustus- ja valgussignaalseadmete paigaldus ei vasta käesoleva direktiivi sätetele, välja arvatud direktiivi 76/756/EMÜ I lisa punktis 4.5.3 kirjeldatud kategooriate 1a ja 1b eesmiste suunatulelaternate puhul.

3. Alates 1. aprillist 1991 võivad liikmesriigid keelduda sõidukitüübile siseriikliku tüübikinnituse andmisest ja lõpetada direktiivi 70/156/EMÜ artikli 10 lõike 1 viimases taandes nimetatud dokumendi väljastamise, kui mainitud valgustus- ja valgussignaalseadmete paigaldus ei vasta käesoleva direktiivi sätetele, välja arvatud direktiivi 76/756/EMÜ I lisa punktis 4.5.3 kirjeldatud kategooriate 1a ja 1b eesmiste suunatulelaternatega seotud sätete suhtes sõidukitüüpide puhul, mille tüübikinnitust ei tingi uus konstruktsioon ega konstruktsiooni ja/või kere kuju muutus, mis võiks mõjutada kõnealuste eesmiste suunatulelaternate mõõtmeid ja nende asendit eesmiste lähitulelaternate ja udutulelaternate suhtes.

4. Alates 1. oktoobrist 1993 võivad liikmesriigid keelata sõidukite kasutuselevõtmise, kui mainitud valgustus- ja valgussignaalseadmete paigaldus ei vasta käesoleva direktiivi sätetele, välja arvatud direktiivi 76/756/EMÜ I lisa punktis 4.5.3 kirjeldatud kategooriate 1a ja 1b eesmiste suunatulelaternate suhtes.

Artikkel 3

Liikmesriigid jõustavad käesoleva direktiivi täitmiseks vajalikud õigusnormid hiljemalt 30. septembril 1989. Liikmesriigid teatavad sellest viivitamata komisjonile.

Artikkel 4

Käesolev direktiiv on adresseeritud liikmesriikidele.

Brüssel, 28. märts 1989

Komisjoni nimel

asepresident

Martin Bangemann

[1] EÜT L 42, 23.2.1970, lk 1.

[2] EÜT L 220, 8.8.1987, lk 44.

[3] EÜT L 262, 27.9.1976, lk 1.

[4] EÜT L 9, 12.1.1984, lk 24.

--------------------------------------------------

LISA

Käesolevaga muudetakse direktiivi 76/756/EMÜ I lisa järgmiselt.Punkti 1.5.5 järele lisatakse järgmised uued punktid 1.5.6 ja 1.5.7:

"1.5.6. Seade

Seade – valgustus- või valgussignaalseade, mis hõlmab vähemalt valgusallikat (ja teatavatel juhtudel optilist süsteemi), valgust kiirgavat pinda ja kinnituskohta. Seade võib koosneda ühest või mitmest laternast; kui see koosneb mitmest laternast, võivad need olla grupeeritud, kombineeritud või vastastikku ühendatud."

"1.5.7. Ühefunktsiooniline latern

Ühefunktsiooniline latern – seadme osa, mis täidab ühtainust valgustus- või valgussignaalide saatmise funktsiooni."

Punkti 1.12 kaks esimest rida sõnastatakse järgmiselt:

"Üksiklatern – ühefunktsiooniline latern või identsete või mitteidentsete sama funktsiooniga ja sama värvi valgust andvate laternate mis tahes kombinatsioon, kui see moodustab seadme…"

Punktid 1.5.6–1.5.20 loetakse punktideks 1.5.8–1.5.22.Punkt 4.1.2 sõnastatakse järgmiselt:

"4.1.2. Arv

Kaks või neli

Kui sõidukile on paigaldatud neli peidetavat kaugtulelaternat, on kahe täiendava kaugtulelaterna paigaldamine lubatud ainult valgussignaalide saatmiseks (punkti 3.12 kohaselt) päevavalguses."

Punkti 4.1.10.2 järele lisatakse järgmine uus punkt 4.1.10.3:

"4.1.10.3. Kui on paigaldatud neli peidetavat kaugtulelaternat, peab nende ülessuunatud asend takistama sõidukile paigaldatud täiendavate kaugtulelaternate samaaegset toimimist, kui need on ette nähtud valgussignaalide saatmiseks (punkti 3.12 kohaselt) päevavalguses."

Punkt 4.5.1 sõnastatakse järgmiselt:

"4.5.1. Olemasolu (vt 4. liide)

Kohustuslik. Suunatulelaternate tüübid jagunevad kategooriatesse (1, 1a, 1b, 2a, 2b ja 5), kusjuures sõidukile paigaldamisel on kindel järjestus (A ja B).

Järjestus A kehtib kõigi mootorsõidukite suhtes.

Järjestus B kehtib ainult haagiste suhtes."

Punkt 4.5.3 sõnastatakse järgmiselt:

"4.5.3. Järjestus

A: kaks järgmiste kategooriate eesmist suunatulelaternat:

- 1 või 1a või 1b,

kui selle laterna valgusava serva ja lähitulelaterna ja/või eesmise udutulelaterna (kui see on olemas) valgusava serva vaheline kaugus on vähemalt 40 mm;

- 1a või 1b,

kui selle laterna valgusava serva ja lähitulelaterna ja/või eesmise udutulelaterna (kui see on olemas) valgusava serva vaheline kaugus on suurem kui 20 mm ja väiksem kui 40 mm;

- 1b,

kui selle laterna valgusava serva ja lähitulelaterna ja/või eesmise udutulelaterna (kui see on olemas) valgusava serva vaheline kaugus on kuni 20 mm;

kaks tagumist suunatulelaternat (kategooria 2a või 2b);

kaks korduvat külgmist suunatulelaternat (kategooria 5).

Kui on paigaldatud seadmed, mis toimivad eesmiste suunatulelaternatena (kategooriad 1, 1a ja 1b), ja mis tahes korduvad külgmised suunatulelaternad (kategooria 5), võib punktis 4.5.5 esitatud nähtavusega seotud nõuete täitmiseks paigaldada kaks täiendavat korduvat külgmist suunatulelaternat (kategooria 5).

B: kaks tagumist suunatulelaternat (kategooria 2a või 2b)."

Punktid 4.5.4.2.2 ja 4.5.4.2.3 sõnastatakse järgmiselt:

"4.5.4.2.2. Punkti 3.8 kohaselt mõõdetuna on kategooriate 1, 1a, 1b, 2a ja 2b suunatulelaternate kõrgus vähemalt 350 mm ja kuni 1500 mm.

4.5.4.2.3. Kui sõiduki ehitus ei võimalda eespool täpsustatud viisil mõõdetud maksimumväärtusi kasutada, võib neid väärtusi suurendada 2300 millimeetrini kategooria 5 külgmiste suunatulelaternate puhul ning 2100 millimeetrini kategooriate 1, 1a, 1b, 2a ja 2b suunatulelaternate puhul."

Punkt 4.5.12 sõnastatakse järgmiselt:

"4.5.12. Muud nõuded

Tuli peab olema vilkuv ning vilkuma sagedusega 90 ± 30 korda minutis.

Tuli peab süttima kuni ühe sekundi jooksul ning esimest korda kustuma kuni pooleteise sekundi jooksul pärast valgussignaali lülitusseadise kasutamist. Kui mootorsõiduk on varustatud haagise vedamise seadmega, siis kasutatakse haagist vedava sõiduki suunatulelaternate lülitusseadist ka haagise suunatulelaternate puhul. Ühe suunatulelaterna tõrke puhul, v.a lühis, peavad teised edasi vilkuma, kuid sellisel juhul võib vilkumissagedus ettenähtust erineda."

Punktid 4.9.4.3 ja 4.9.5 sõnastatakse järgmiselt:

"4.9.4.3. Pikkus:

Erinõuded puuduvad.

4.9.5. Geomeetriline nähtavus

Horisontaalnurk kahe eesmise ääretulelaterna puhul:

45º sissepoole ja 80º väljapoole.

Haagiste puhul võib seespoolset nurka vähendada viie kraadini.

Vertikaalnurk:

horisontaaltasapinnast 15º ülespoole ja allapoole. Vertikaalnurka horisontaaltasapinnast allpool võib vähendada viie kraadini laternate puhul, mille kõrgus on alla 750 mm maapinnast."

4. liidet muudetakse järgmiselt:

4. liide

SUUNATULELATERN

GEOMEETRILISE NÄHTAVUSE NURGAD

+++++ TIFF +++++

+++++ TIFF +++++

--------------------------------------------------

4. liide

SUUNATULELATERN

GEOMEETRILISE NÄHTAVUSE NURGAD

+++++ TIFF +++++

+++++ TIFF +++++

--------------------------------------------------